SKRIFTLIG FORESPØRGSEL P-2618/03

af Ole Sørensen (ELDR) til Kommissionen

(25. august 2003)

Om: Urgent advert-advarsel fra Kommissionen om salmonelle i dansk svinekød

I forbindelse med et aktuelt udbrud af salmonella i Sverige har de svenske myndigheder peget på svinekød fra det danske slagteri TiCan som en mulig smittekilde. Dette har fået Kommissionen (Direktoratet for Sundhed og Forbrugerbeskyttelse) til at udstede en urgent alert notification vedrørende produkter fra TiCan.

Jeg anerkender fuldt ud værdien af en hurtig og resolut indsats i sager som denne, hvor det drejer sig om borgernes helbred og kvaliteten af fødevarer. Set i lyset af de meget alvorlige PR-mæssige og økonomiske konsekvenser, den negative omtale har for slagteriet TiCan, giver sagsforløbet samtidig anledning til at få belyst en række spørgsmål:

1. Hvilke kontrolforanstaltninger har Kommissionen foretaget for at verificere sagens fakta inden udsendelsen af en urgent alert vedrørende produkter fra TiCan? Kommissionen advarer f.eks. imod salmonellatypen DT 108 i TiCan's produkter. Efterfølgende blev det konstateret, at det i realiteten var salmonellatypen DT 170, der blev fundet i Sverige.

2. Hvilke foranstaltninger har Kommissionen truffet for at undersøge muligheden for, at det var andre kilder end produkterne fra TiCan, der gav anledning til salmonella i den inficerede kebab? Er der taget isolerede prøver af produkterne fra TiCan eller baserer hele sagen sig på prøver af den færdige kebab? Har de uforarbejdede produkter fra TiCan, undergået en viderebearbejdning, der kan have været årsagen til salmonellaudbruddet? Er det godtgjort, at kødprodukterne har været opbevaret under forsvarlige hygiejniske forhold i de pågældende restauranter og under ompakningen og videreforsendelsen fra grossisterne?

3. Sverige står som bekendt uden for EU's samarbejde om fødevarekontrol på dette område. For danske eksportører af svinekød som TiCan betyder det, at der bliver taget ca. 60 prøver per parti kød til analyse. Denne tunge kontrolprocedure betyder, at det ferske svinekød skal opbevares 3 dage ekstra inden eksporten til Sverige. Samtidig er det klart, at de faldende svinepriser har stillet svenske svineproducenter i en konkurrencemæssigt vanskelig situation. Hvordan vurderer Kommissionen, hvorvidt tiltag fra de svenske myndigheder er begrundet i sundhedsmæssige eller i konkurrencemæssige hensyn?

Svar afgivet på Kommissionens vegne af David Byrne

(16. september 2003)

I henhold til artikel 50 i forordning (EF) nr. 178/2002(1) har Kommissionen pligt til at videregive de meddelelser i forbindelse med det hurtige varslingssystem, som den modtager fra medlemsstaterne, der bekræfter dem på grundlag af de elementer, de råder over, så snart der er blevet konstateret en sundhedsrisiko.

De nærmere enkeltheder i meddelelserne (herunder, hvilke produktionsvirksomheder det drejer sig om) forbeholdes de officielle kontrolmyndigheder, og offentligheden har ikke adgang til oplysninger om virksomheder og mærkenavne.

Meddelelserne vedrører partier af de berørte produkter og ikke hele en virksomheds produktion, hvorved de officielle myndigheder bliver i stand til at træffe de fornødne foranstaltninger med henblik på at trække de berørte partier tilbage.

I forbindelse med enhver meddelelse har medlemsstaterne pligt til via det hurtige varslingssystem at orientere om enhver udvikling og yderligere oplysning. I det foreliggende tilfælde arbejder de svenske myndigheder fortsat på at afklare situationen, og myndighederne i alle medlemsstaterne holdes løbende orienteret.

Handel med fersk svinekød bestemt til Sverige er underlagt særlige salmonellagarantier, som blev sikret denne medlemsstat i forbindelse med tiltrædelsen af EU. Finland har i samme situation opnået lignende salmonellagarantier. Ifølge EU's salmonellaregler for fersk svinekød bestemt til Sverige og Finland(2) attesteres det, at der ikke er fundet salmonella ved en analyse af partiet i afsenderlandet, der er gennemført i henhold til en fastlagt protokol for prøveudtagning og analyse. Protokollen sikrer en grad af pålidelighed, der svarer til den, som opnås ved anvendelse af de eksisterende nationale bestemmelser.

De særlige salmonellagarantier for Sverige og Finland var begrundet i en meget gunstig situation, for så vidt angår forekomst af salmonella, og den strenge kontrol i disse lande. Kommissionen er af den opfattelse, at garantierne udelukkende bygger på betragtninger af sundhedsmæssig art.

(1) Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed, EFT L 31 af 1.2.2002.

(2) Rådets beslutning 95/409/EF af 22. juni 1995 om fastsættelse af regler for mikrobiologisk undersøgelse for salmonella af stikprøver af fersk okse- og svinekød bestemt til Finland og Sverige, EFT L 243 af 11.10.1995, som ændret ved Rådets beslutning 98/227/EF af 16. marts 1998, EFT L 87 af 21.3.1998.